《虚室行》
明代·庞尚鹏

寂寂空庭无杂宾，蠹书湘榻生浮尘。青天明月长相照，环堵萧然肯厌贫。

细视瓶中久无粟，举火终朝待邻曲。长饥近午始一餐，敢望丰年收万斛。

倒翻囊箧无馀钱，杜门谢客常高眠。逢人笑比庞居士，千金散尽方成仙。

东邻问我何所有，一卷黄庭常在手。西邻问我一事无，安得天地为锤炉。

陶熔万类频开局，坐运乾符转坤轴。未论黄土尽黄金，且令四海家家足。

作者简介：（?—约1582）广东南海人，字少南。嘉靖三十二年进士。授乐平知县，擢御史，出按河南、浙江等地，搏击豪强，吏民震慑。嘉靖四十四年，在浙江推行一条鞭法，为一条鞭法之始。隆庆元年，迁大理右寺丞。次年，擢右佥都御史，兼领九边屯务。诸御史督盐政者以事权被夺，起而攻之，斥为民。万历四年起故官巡抚福建，拜左副都御史。忤张居正罢归，家居四年卒，谥惠敏。有《百可亭摘稿》。